Heikki Lampela joulukuussa 2010.
**Heikki David Lampela** (s. 12. huhtikuuta 1961 Helsinki) on suomalainen varatuomari ja luvan saanut oikeudenkäyntiavustaja, joka on tullut tunnetuksi suomalaisissa tiedotusvälineissä suurta julkisuutta saaneista oikeudenkäynneistä.

Ura
---

Lampela on edustanut oikeudessa muun muassa Tony Halmetta, Ilja Janitskinia, professori Kari S. Tikan tappajaa, moottoripyöräkerho Bandidos MC:n johtajaa, suojelupoliisin päällikkö Seppo Nevalaa, Bodominjärven murhien uhrien omaisia ja Jan Petrovskia. Lampela on hoitanut myös talousrikosjuttuja sekä yrittäjien lainopillisia asioita. Lampela on ennen nykyistä asianajajan ammattiaan toiminut muun muassa nimismiehenä, syyttäjänä ja käräjätuomarina.

Lampela on osallistunut myös politiikkaan. Hän oli SDP:n ehdokkaana vuoden 1991 eduskuntavaaleissa. Vuosina 2005–2008 hän toimi kokoomuksen Helsingin kaupunginvaltuutettuna. Lampela on koulutukseltaan oikeustieteen kandidaatti (vuotta 2005 edeltävä nimitys nykyistä maisterintutkintoa vastaavalle tutkinnolle).

Lampela erotettiin Asianajajaliitosta tammikuussa 2018. Lampela valitti hovioikeuteen, joten päätös ei ollut lainvoimainen ja hän sai jatkaa työtään asianajajana. Syyskuussa 2018 asia käsiteltiin hovioikeudessa, joka ei muuttanut Asianajajaliiton valvontalautakunnan päätöstä Lampelan erottamisesta. Lampela olisi valittanut hovioikeuden tuomiosta, mutta korkein oikeus ei myöntänyt tammikuussa 2019 valituslupaa ja erottaminen jäi näin voimaan. Vuonna 2022 Lampela suoritti asianajajatutkinnon toistamiseen, mutta liitto hylkäsi jäsenhakemuksen.

Yksityiselämä
-------------

|  |  |  |
| --- | --- | --- |
| "| Nuorempana olen kokenut olevani täysin suomalainen, Stadin kundi, enkä neljäsosaromani. Jokaista pitäisi kohdella täysin suomalaisena, ihonväristä välittämättä. Se vähentäisi syrjäytymistä, kun ei ajeta marginaaliin ja koeta erilaiseksi. | "|
| **– Heikki Lampela 2019** |

Heikki Lampelan äiti Pirkko oli koulutukseltaan sairaanhoitaja, joka teki ravintolapäällikön töitä ja pyöritti Mekka-nimistä matkustajakotia Kluuvissa. Lampelan isä Guido oli yrittäjä, joka kuoli pojan ollessa viisivuotias. Lampelalla on kaksi veljeä. Hän on etniseltä taustaltaan neljäsosaksi romani.

Lampelan avioliitto päättyi eroon syyskuussa 2013. Lampela ehti olla yhdessä lastentarhanopettajana työskennelleen vaimonsa kanssa 22 vuotta, joista 12 avioliitossa. Heillä on kaksi lasta. Image-lehden henkilökuvan mukaan eron jälkeen "Heikki Lampelan maine muuttui nopeasti". Lehden mukaan hänet tunnettiin julkisuudessa asiakeskeisenä, mutta eron jälkeen Lampela alkoi puhua lehtihaastatteluissa henkilökohtaisista asioistaan ja esiintyi TV5:n realityohjelmassa *Tavallista elämää*, jonka kuvauksissa hänellä oli lööppihuomiota herättänyt suhde kiinteistönvälittäjä Danita Westphaliin.

Lampela on ollut kihloissa Hanna Kärpäsen kanssa. Suhteen käänteet olivat usein esillä keltaisessa lehdistössä. Lampela tuomittiin Espoon käräjäoikeudessa 25. marraskuuta 2015 silloisen kihlattunsa pahoinpitelystä ja laittomasta uhkauksesta 80 päivän ehdolliseen vankeuteen, vaikka tämä ei vaatinut tuomiota. Lampela valitti tuomiostaan Helsingin hovioikeuteen, joka kuitenkin 3. tammikuuta 2017 antamallaan päätöksellä ei muuttanut tuomiota. Lampela haki valituslupaa korkeimmasta oikeudesta, mutta se hylättiin.

Päivä oikeuskäsittelyn jälkeen pariskunnalla oli toinen oikeuteen johtanut riita, joka tapahtui alkoholin vaikutuksen alaisena Lampelan mökillä. Naisystävä rikkoi kirveellä saunakamarin oven, minkä jälkeen Lampela otti kirveen häneltä ja rikkoi kirveellä penkillä olleet sinkkivadit. Hätäpuhelun ja kuulustelujen perusteella syyttäjä nosti uusia syytteitä laittomasta uhkauksesta ja lievästä pahoinpitelystä maaliskuussa 2016. Espoon käräjäoikeus tuomitsi 14. kesäkuuta Lampelan 30:een päiväsakkoon naisystävänsä uhkaamisesta ja lievästä pahoinpitelystä, koska hän oli nostanut kirveen naisen kasvojen eteen ja tönäissyt häntä. Tämä tuomio kumottiin hovioikeudessa.

Lähteet
-------

1. ↑  Kuka kukin on 2007, Otava 2006
2. 1 2  Ala-Seppälä, Sanna: Avioero muutti Heikki Lampelan: "Olen ollut vapaa" *Ilta-Sanomat*.  6.4.2014. Viitattu 14.8.2017.
3. ↑  MV-lehden tiedottaja: Ilja Janitskin on pidätetty *Iltalehti*.  4.8.2017. Viitattu 5.8.2017.
4. ↑  Professori Tikan taposta kahdelle 11 vuotta vankeutta (Archive.org) *Helsingin Sanomat*.  11.10.2006.  Arkistoitu 26.6.2009. Viitattu 2.12.2009.
5. ↑  Huippujuristeilla muhkeat tulot *MTV3.fi*.  6.11.2009. Viitattu 2.12.2009.
6. ↑  Suomi ei luovuta Wagner-taustaista Voislav Tordenia Ukrainaan – mies pysyy vielä lukkojen takana *Helsingin Sanomat*.  8.12.2023. Viitattu 9.12.2023.
7. ↑  *Hufvudstadsbladet*, kuukausiliite *Volt*, numero 45/2008
8. ↑  Intiaanipäällikkö Lampela. *Apu*.
9. ↑  Näin tienaa julkkisjuristi Heikki Lampela. Iltasanomat (Arkistoitu – Internet Archive)
10. ↑  Heikki Lampela erotettiin Asianajajaliitosta, Yle 22.1.2018 Yle
11. ↑  Heikki Lampela aikoo valittaa liitosta erottamisestaan hovioikeuteen,
12. ↑  Julkkisjuristi Heikki Lampelan erottaminen Asianajajaliitosta jää voimaan *Ilta-Sanomat*.  24.1.2019. Viitattu 25.1.2019.
13. ↑  Salo, Sanna: Heikki Lampela suunnittelee paluuta oikeussaliin – suoritti uudestaan vanhan tutkinnon: "Valtavan riemukas asia" *Iltalehti*.  22.6.2022. Viitattu 19.10.2022.
14. ↑  Heikki Lampelan jäsenhakemus asianajajaksi hylättiin Asianjajaliitto 22.10.2023, viitattu 26.8.2023
15. 1 2  Heikki Lampela tietää syytettyjen syvimmät salaisuudet *yle.fi*. Viitattu 15.3.2019.
16. 1 2 3  Heikki Lampelan kallis ja nopea elämä *Image*. Viitattu 14.8.2017.
17. ↑  Suvi Kerttula: Heikki Lampela komeili 80-luvun alussa mallitoimiston listoilla: "Olen ylväs kuin apassisoturi" *Ilta-Sanomat*.  31.1.2015. Viitattu 15.3.2019.
18. ↑  Iltalehti (Arkistoitu – Internet Archive)
19. ↑  Hanna Kärpänen Lampelan tuomiosta: "Tosi paha mieli" *Iltalehti*.  25.11.2015. Viitattu 25.11.2015.
20. ↑  Asianajaja Heikki Lampela valittamassa tuomiostaan hovioikeuteen *Aamulehti*.  3.12.2015.  Arkistoitu 27.1.2016. Viitattu 21.1.2016.
21. ↑  Hovioikeus piti tuomion ennallaan *iltalehti.fi*. Viitattu 3.1.2017.
22. ↑  KKO ei myöntänyt valituslupaa Heikki Lampelalle, Salon Seudun Sanomat 14.8.2017
23. ↑  Kohujuristi Heikki Lampelalle uusia syytteitä: Laiton uhkaus ja lievä pahoinpitely *iltalehti.fi*. Viitattu 5.4.2016.
24. ↑  Heikki Lampelalle sakot naisystäväänsä kohdistuneista rikoksista Keskisuomalainen 14.06.2016
25. ↑  Heikki Lampelan tuomiot kaatuivat hovissa, Keskisuomalainen

Aiheesta muualla
----------------

* Lampela, Heikki David  5.3.2009. Porvarillisen työn arkisto. Viitattu 30.5.2015.
* MTV3: Lampela prässäsi Gustafssonia.
* Heikki Lampela Ylen Elävässä arkistossa.
* Heikki Lampelan elämäkertaa ja mielipiteitä Iltasanomien haastattelussa (Arkistoitu – Internet Archive)